*Projekts*

LATVIJAS REPUBLIKAS MINISTRU KABINETS

2021. gada Noteikumi Nr.

Rīga (Prot. Nr. §)

**Atzīto struktūru statusa iegūšanas un uzraudzības kārtība**

Izdoti saskaņā ar likuma “[Par aviāciju](https://likumi.lv/ta/id/57659-par-aviaciju)”

[117.2 panta](https://likumi.lv/ta/id/57659-par-aviaciju#p47) piekto daļu, sesto daļu

un [117.7 pant](https://likumi.lv/ta/id/57659-par-aviaciju#p47)a pirmās daļas 3.punktu

**I. Vispārīgie jautājumi**

1. Noteikumi nosaka:
	1. atbilstības prasības valsts aģentūras “Civilās aviācijas aģentūra” (turpmāk – Civilās aviācijas aģentūra) atzītai struktūrai un kārtību atzītās struktūras statusa iegūšanai, darbības ierobežošanai, pagarināšanai, grozīšanai un anulēšanai;
	2. kārtību, kādā atzīta struktūra iesniedz Civilās aviācijas aģentūrā deklarāciju par atbilstību Komisijas 2019. gada 24. maija Īstenošanas regulā (ES) 2019/947 par bezpilota gaisa kuģu ekspluatācijas noteikumiem un procedūrām (turpmāk - regula Nr. 2019/947) noteiktajām prasībām un saņem atbilstības apliecinājumu;
	3. kārtību, kādā Civilās aviācijas aģentūra veic atzīto struktūru uzraudzību.
2. Šie noteikumi attiecas uz atzītām struktūrām, kas:
	1. pieņem teorētisko zināšanu klātienes eksāmenu atvērtajā A2 kategorijā;
	2. veic teorētisko zināšanu apmācību specifiskās kategorijas bezpilota gaisa kuģu ekspluatācijai, ja to paredz lidojumu drošuma novērtējums;
	3. pieņem tālvadības pilotu teorētisko zināšanu klātienes eksāmenu bezpilota gaisa kuģu ekspluatācijai specifiskajā kategorijā;
	4. veic tālvadības pilotu praktisko apmācību un prasmju novērtēšanu bezpilota gaisa kuģu ekspluatācijai specifiskajā kategorijā.
3. Atzītās struktūras statusu piešķir uz nenoteiktu laiku.
4. Civilās aviācijas aģentūra savā tīmekļvietnē publicē informāciju par atzītās struktūras nosaukumu un tās darbības jomu.
5. Civilās aviācijas aģentūras lēmumus, kas pieņemti saskaņā ar šiem noteikumiem, var pārsūdzēt Administratīvā procesa likumā noteiktajā kārtībā.
6. Eiropas aviācijas drošības aģentūras izstrādātie dokumenti regulas Nr. 2019/947 prasību piemērošanai – “Attiecīgie līdzekļi atbilstības panākšanai un vadlīnijas” – ir tulkoti latviešu valodā un publicēti Civilās aviācijas aģentūras tīmekļvietnē.
7. Atzītās struktūras statusa iegūšana ir maksas pakalpojums.

**II. Prasības atzītajai struktūrai un to atzīšanas kārtība**

8. Atzītās struktūras statusu var iegūt:

8.1. iestāde vai juridiska persona, kuras saimnieciskās darbības vieta ir Latvijas Republika;

8.2. fiziska persona, kas ir reģistrējusies Latvijas Republikā individuālā komersanta vai pašnodarbinātas persona statusā.

1. Lai saņemtu atzītās struktūras statusu, pretendents atbilstoši paredzētajai darbības jomai Civilās aviācijas aģentūrā iesniedz:
	1. iesniegumu atzītās struktūras statusa saņemšanai (1.pielikums);
	2. dokumentus, kas apliecina, ka pretendentam ir šāds personāls:
		1. atbildīgais vadītājs;
		2. teorētisko zināšanu novērtētājs;
		3. teorētisko zināšanu apmācību pasniedzējs (ja piemērojams);
		4. praktisko prasmju apmācību pasniedzējs un praktisko prasmju pārbaužu novērtētājs (ja piemērojams);
	3. dokumentu, kas apliecina īpašuma tiesības vai turējuma tiesības uz telpām, kur notiks plānotās darbības;
	4. apdrošināšanas polisi praktisko prasmju apmācībām un pārbaudēm (ja piemērojams);
	5. mācību programmu (ja piemērojams);
	6. darbības rokasgrāmatu, kas satur šādu informāciju:
		1. organizatorisko struktūru;
		2. definētas darbības jomas un procedūras;
		3. darbības jomai nepieciešamā personāla kompetences un tās uzturēšanas, apmācības, eksaminācijas, novērtēšanas aprakstu;
		4. telpu, kur notiks plānotās darbības, aprakstu;
		5. iekārtu vai sistēmu aprakstu, kas tiks izmantots praktisko prasmju apguvei un pārbaudei (ja piemērojams).
2. Pretendents, kas vēlas pieņemt tālvadības pilotu teorētisko zināšanu klātienes eksāmenu bezpilota gaisa kuģu ekspluatācijai specifiskajā kategorijā vai veikt teorētisko zināšanu apmācību bezpilota gaisa kuģu ekspluatācijai specifiskajā kategorijā, ja to paredz lidojumu drošuma novērtējums, papildus šo noteikumu 9.punktā minētajam dokumentiem atbilstoši izvēlētajai darbības jomai iesniedz:
	1. eksāmena jautājumus, kas atbilst regulas Nr. 2019/947 1.papildinājuma I nodaļas A pielikuma 1.punktā minētajām tēmām;
	2. mācību programmu, kas satur informāciju par regulas Nr. 2019/947 1.papildinājuma I nodaļas A pielikuma 1.punktā minētajām tēmām.
3. Pretendents, kas vēlas pieņemt teorētisko zināšanu klātienes eksāmenu bezpilota gaisa kuģa ekspluatācijai atvērtajā A2 kategorijā, eksāmeniem izmanto Civilās aviācijas aģentūras apstiprinātus eksāmenu jautājumus.
4. Par tālvadības pilotu teorētisko zināšanu klātienes eksāmenu norises novērotāju var būt persona, kura ir sasniegusi vismaz 18 gadu vecumu.
5. Par teorētisko zināšanu apmācību instruktoru bezpilota gaisa kuģu ekspluatācijai specifiskajā kategorijā var norīkot personu, kura atbilst šādām prasībām:
	1. ir sasniegusi 18 gadu vecumu;
	2. ir pieredze darbā ar auditoriju;
	3. iegūta izglītība, zināšanas vai pieredze ar instruktora pienākuma pildīšanu saistītā jomā;
	4. Civilās aviācijas aģentūrā ir nokārtojusi atzītās struktūras instruktoru kvalifikācijas pārbaudi (ja piemērojams) vai piedalījusies intervijā (ja piemērojams);
	5. ir saņēmusi teorētisko zināšanu apmācību instruktoru sertifikātu.
6. Civilās aviācijas aģentūrai ir tiesības šajos noteikumos 13.4.apakšpunktā minēto prasību izpildei pielīdzināt kompetento iestāžu vai apstiprinātu organizāciju izdotos sertifikātus aviācijas jomā.
7. Par praktisko prasmju apmācības instruktoru un praktisko prasmju novērtētāju var norīkot personu, kura atbilst regulas Nr. 2019/947 3.papildinājuma 4.punktam.
8. Par atzītās struktūras atbildīgo vadītāju var norīkot personu:
	1. kurai ir piešķirtas paraksta tiesības atbilstoši normatīvajiem aktiem;
	2. kura pēdējo triju gadu laikā nav bijusi atbildīgais vadītājs tādā atzītā struktūrā, kuras darbība apturēta, anulēta vai ierobežota sakarā ar pieļautajiem pārkāpumiem vai neatbilstībām bezpilota gaisa kuģu lidojumu drošuma jomā.
9. Atbilstoši atzītās struktūras darbības jomai atzītās struktūras rīcībā ir jābūt telpām:
	1. kas piemērotas apmācību veikšanai, kur ieplānotās darbības var veikt un vadīt saskaņā ar piemērojamām prasībām;
	2. kurās ir teorētisko zināšanu un praktisko prasmju (ja piemērojams) apmācību veikšanai nepieciešamais aprīkojums.
10. Ja iesniegumā norādīta nepilnīga informācija vai nav iesniegti visi šo noteikumu 9.punktā minētie dokumenti un ja iesniegtajos dokumentos ir nepilnīga informācija, Civilās aviācijas aģentūra pieprasa pretendentam desmit darba dienu laikā precizēt iesniegto informāciju un iesniegt trūkstošos dokumentus.
11. Ja šo noteikumu 9.punktā minēto dokumentu izvērtēšanas laikā rodas nepieciešamība papildu informācijas noskaidrošanai, Civilās aviācijas aģentūra var veikt pretendenta pārbaudi uz vietas.
12. Civilās aviācijas aģentūra pieņem lēmumu par atzītās struktūras statusa piešķiršanu, ja pretendents:
	1. ir iesniedzis visus šo noteikumu 9. punktā minētos dokumentus;
	2. atbilst šo noteikumu II nodaļā noteiktajām prasībām.
13. Civilās aviācijas aģentūra pieņem lēmumu par atteikumu piešķirt atzītās struktūras statusa, ja pretendents:
	1. nav iesniedzis visus šo noteikumu 9. punktā minētos dokumentus;
	2. neatbilst šo noteikumu II nodaļā noteiktajām prasībām.
14. Atzītā struktūra desmit dienu laikā informē Civilās aviācijas aģentūru par izmaiņām šo noteikumu 9.punktā minētajos dokumentos.
15. Izmaiņas atzītās struktūras darbības jomā atļauts ieviest tikai pēc tam, kad tās ir apstiprinātas Civilās aviācijas aģentūrā.
16. Civilās aviācijas aģentūra ierobežo atzītās struktūras statusu šo noteikumu 37.2.apakšpunktā minētajā gadījumā.
17. Civilās aviācijas aģentūra pagarina atzītās struktūras statusu un deklarācijas atbilstības apliecinājumu, ja atzītā struktūra saskaņā ar šo noteikumu 37.2. apakšpunktu ir novērsusi 1. līmeņa neatbilstību.
18. Papildus šo noteikumu 37.2.apakšpunktā noteiktajam, Civilās aviācijas aģentūra anulē atzītās struktūras statusu, ja tā:
	1. sešu mēnešu laikā pēc darbības ierobežošanas nav novērsusi Civilās aviācijas aģentūras konstatētās neatbilstības;
	2. atsakās no statusa izmantošanas;
	3. 24 mēnešu laikā nav uzsākusi nevienu no iesniegumā par atzītās struktūras statusa saņemšanu plānotajām darbībām.

**III. Kārtība, kādā atzītā struktūra iesniedz Civilās aviācijas aģentūrā deklarāciju par atbilstību regulas Nr. 2019/947 noteiktajām prasībām un saņem Civilās aviācijas aģentūras deklarācijas atbilstības apliecinājumu**

1. Atzītā struktūra, kura vēlas veikt tālvadības pilotu praktisko apmācību un prasmju novērtēšanu bezpilota gaisa kuģu ekspluatācijai specifiskajā kategorijā, deklarē atbilstību regulas Nr. 2019/947 3.papildinājumam, iesniedzot Civilās aviācijas aģentūrai regulas Nr. 2019/947 6.papildinājumā noteikto deklarācijas veidlapu.
2. Civilās aviācijas aģentūra desmit darba dienu laikā pēc šo noteikumu 27.punktā minētās deklarācijas saņemšanas:
	1. pārbauda, vai deklarācija satur visu regulas Nr.2019/947 6.papildinājumā noteikto informāciju;
	2. izsniedz apliecinājumu par atzītās struktūras iesniegtās deklarācijas atbilstību regulas Nr. 2019/947 6.papildinājumam.
3. Atzītā struktūra ir tiesīga veikt tālvadības pilotu praktisko apmācību un prasmju novērtēšanu bezpilota gaisa kuģu ekspulatācijai, uz ko attiecas standarta scenāriji, tad, kad ir saņēmusi Civilās aviācijas aģentūras apliecinājumu par deklarācijas atbilstību regulas Nr. 2019/947 6.papildinājumam.
4. Civilās aviācijas aģentūra anulē šo noteikumu 28.2.apakšpunktā minēto deklarācijas atbilstības apliecinājumu, ja šo noteikumu 31. punktā minētās atbilstības uzraudzības programmas gaitā ir noformējusi šo noteikumu 37.2.apakšpunktā minēto 1.līmeņa neatbilstību.

**IV. Atzīto struktūru uzraudzības kārtība**

1. Civilās aviācijas aģentūra ne retāk kā reizi divos gados veic atzītās struktūras uzraudzību saskaņā ar Civilās aviācijas aģentūras sagatavotu atbilstības uzraudzības programmu.
2. Atbilstības uzraudzības programmas gaitā Civilās aviācijas aģentūra:
	1. izvērtē atzītās struktūras darbības, darbības rokasgrāmatu un citu šajos noteikumos minēto dokumentu atbilstību šiem noteikumiem un normatīvajiem aktiem, kas regulē atzīto struktūru darbības jomu;
	2. veic plānotus un pēc nepieciešamības neplānotus atzītās struktūras auditus un inspekcijas. To nepieciešamību un biežumu Civilās aviācijas aģentūra nosaka, pamatojoties uz drošuma riska novērtējumu. Atzītajai struktūrai par plānotā audita vai inspekcijas uzsākšanu paziņo ne vēlāk kā desmit darba dienas pirms audita vai inspekcijas sākuma;
	3. sagatavo 2.līmeņa neatbilstības ziņojumu, ja konstatē, ka atzītā struktūra neatbilst šajos noteikumos vai citos normatīvajos aktos, kas regulē atzīto struktūru darbības jomu, minētajām prasībām, šo noteikumu 9. punktā minētajā iesniegumā un tam pievienotajos dokumentos vai arī šo noteikumu 27. punktā minētajā deklarācijā noteiktajām prasībām un tas varētu pazemināt lidojumu drošuma līmeni vai apdraudēt lidojumu drošumu;
	4. sagatavo 1.līmeņa neatbilstības ziņojumu, ja konstatē, ka atzītā struktūra neatbilst šajos noteikumos vai citos normatīvajos aktos, kas regulē atzīto struktūru darbības jomu, minētajām prasībām, iesniegumā un tam pievienotajos dokumentos vai arī deklarācijā noteiktajām prasībām un tas būtiski pazemina lidojumu drošuma līmeni vai ievērojami apdraud lidojumu drošumu.
3. Civilās aviācijas aģentūra sagatavo 1.līmeņa neatbilstības ziņojumu, ja:
	1. atzītās struktūras darba laikā un pēc diviem rakstveida pieprasījumiem Civilās aviācijas aģentūras inspektoriem netiek nodrošināta piekļuve atzītās struktūras telpām vai dokumentiem;
	2. atzītās struktūras iesniegumā vai deklarācijā un tam pievienotajos dokumentos ir sniegta apzināti nepatiesa informācija;
	3. Civilās aviācijas aģentūrai ir pierādījumi par atzītās struktūras statusa vai deklarācijas prettiesisku izmantošanu;
	4. atzītajai struktūrai nav šajos noteikumos noteiktajām prasībām atbilstoša atbildīgā vadītāja.
4. Civilās aviācijas aģentūra sagatavo 2.līmeņa neatbilstības ziņojumu, ja neatbilstība pēc atklāšanas uzreiz nav klasificējama kā 1.līmeņa neatbilstība.
5. Civilās aviācijas aģentūra katru gadu līdz 15. janvārim informē atzītās struktūras par šo noteikumu 31.punktā minētajā atbilstības uzraudzības programmā plānotajiem auditiem un inspekcijām, norādot to veikšanas datumus.
6. Atzītās struktūras desmit darba dienu laikā pēc šo noteikumu 35.punktā minētās informācijas saņemšanas var rakstiski informēt Civilās aviācijas aģentūru par nepieciešamību noteikt citus plānoto auditu un inspekciju veikšanas datumus, to pamatojot.
7. Ja Civilās aviācijas aģentūra ir noformējusi:
	1. 2.līmeņa neatbilstību, – atzītā struktūra Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrai konstatētās neatbilstības cēloņu analīzi un neatbilstības novēršanas plānu un ne vēlāk kā triju mēnešu laikā pēc neatbilstības ziņojuma saņemšanas novērš konstatēto neatbilstību. Atbilstoši neatbilstības būtībai Civilās aviācijas aģentūrai ir tiesību pagarināt šo trīs mēnešu periodu, ja Civilās aviācijas aģentūra ir apstiprinājusi neatbilstības novēršanas plānu. Ja atzītā struktūra minētajā termiņā nav veikusi konstatētās neatbilstības cēloņu analīzi, nav izstrādājusi neatbilstības novēršanas plānu vai nenovērš konstatēto neatbilstību, Civilās aviācijas aģentūra to klasificē kā 1. līmeņa neatbilstību;
	2. 1.līmeņa neatbilstību, – Civilās aviācijas aģentūra atzītajai struktūrai nekavējoties anulē atzītās struktūras statusu vai atbilstīgi lidojumu drošuma apdraudējumam nosaka attiecīgus ierobežojumus līdz brīdim, kad atzītā struktūra novērsusi 1.līmeņa neatbilstību. Atzītā struktūra Civilās aviācijas aģentūras noteiktajā termiņā, kas nav ilgāks par 15 dienām, iesniedz Civilās aviācijas aģentūrā konstatētās neatbilstības cēloņu analīzi un neatbilstības novēršanas plānu.
8. Civilās aviācijas aģentūra audita noslēguma ziņojumu sagatavo ne vēlāk kā desmit darba dienas pēc audita noslēguma.

Ministru prezidents A. K. Kariņš

Satiksmes ministrs T. Linkaits

Iesniedzējs: satiksmes ministrs T. Linkaits

Vīza: valsts sekretāre I. Stepanova